BYA AHMED KATEREGGA NE MUWANGA KAKOOZA
PULEZIDENTI WA FDC Maj. Gen. Mugisha muntu akoze enkyukakyuka mu baminista b’oludda oluvuganya bw’asudde Nandala Mafabi ku kulukulembera n’amusikiza munnamawulire Wafuta Ogutu.
Mu lukiiko olufuzi olwa FDC olwatudde ku kitebe kyabwe e Najjannankumbi eggulo nga lukubirizibwa ssentebe waabwe Muky. Jotyce Naboosa Ssebuggwaawo, Maj. Geen. Mugisha muntu yaleese erinnya lya Ogutu afuuke omukulembeze w’oludda oluvuganya ng’amyukibwa ssaabawandiisi w’ekibiina Muky.Alice Alaso ate Nnalo ngo Cecilia Atim Ogwal abeere Nampala, era gonsatule ne gayisibwa.
Maj. Gen. Mugisha Muntu ne Mw. Mafabi baavuganya ku bwa pulezidenti bwa FDC era kaabula kata ekibiina bakyabuluzeemu. Muky. Alaso abadde awera nkolokooto nti y’agenda okudda mu kifo ekyo. Dr. Kizza Besigye yali akyagaliza Ogwal mu 2011.
Ogwal azze mu kifo kya Muky. Winnie Kiiza akibaddemu okuva mu 2011 ng’adda mu bigere bya Kassiano Wadri eyalikirimu okuva mu 2006.
Omukulembeze w’oludda oluvuganya eyasooka yali Milton Obote mu 1961 eyali owa UPC. Kwaddako Basil Bataringaya okuva mu 1962 okutuuka mu 1964 n’asala eddiiro ne yeesogga UPC n’afuuka Minista w’ensonga ez’omunda.
Kwaddako Latim okutuusa mu 1971. Okuva mu 1980 okutuuka mu 1985, Dr.Paul Ssemogerere ye yali omukulembeze w’oludda oluvuganya. Ate okuva mu 2006 okutuuka mu 2011 yali Polof. Latigo Ogenga.
Ebyafaayo bya Ogutu
- Ogutu, 58, nzaalwa y’e Bugiri, munnamawulire mutendeke nga yagasomera China gye yava n’akolerako e Tanzania mu biseera by’okulwanyisa Idi Amin, gye yakung’anyizanga akatabo ka Forward.
- Nga Amin asiguukuluddwa mu 1979 yakomawo mu Uganda, bannabyabufuzi ba SAPOBA e Katwe omwali Paulo Muwanga, Kintu Musoke, Kirunda Kivejinja ne Bidandi Ssali, ne bamulonda okukulira olupapula lwa Weekly Topic, olwali olw’omutindo ogwa waggulu ennyo mu kunoonyereza.
- Mu 1992, baamuwummuza nga bamulanga kusigala ng’akolokota gavumenti Bidadi, Kintu ne Kivejinja mwe baali baminista, n’atandika olupapula lwa Monitor Publications.
- Yaliko Pulezidenti w’ekibiina ekigatta bannannyini mpapula z’amawulire n’abakung’anya baazo, UNEPA, ye Pulezidenti w’ekibiina ekigatta bannamawulire mu buvanjuba bwa Afirika, EAMI eyasooka, yali kaada wa NRM nnyo naye ne yeegatta ku ludda lwa Dr. Kizza Besigye mu 2001, azze yeesimbawo ng’awangulwa okutuusa mu 2011.
- Y’abadde omwogezi w’ekibiina kya FDC era omwogezi w’oludda oluvuganya mu Palamenti.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn